Document ID: 32010R0822

NARIADENIE KOMISIE (EÚ) č. 822/2010
zo 17. septembra 2010,
ktorým sa mení nariadenie (ES) č. 198/2006, ktorým sa implementuje nariadenie Európskeho parlamentu a Rady (ES) č. 1552/2005 o štatistike odbornej prípravy v podnikoch, pokiaľ ide o údaje, ktoré sa majú zbierať, požiadavky na zaraďovanie do vzoriek, presnosť a kvalitu
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1552/2005 zo 7. septembra 2005 o štatistike týkajúcej sa odborného vzdelávania v podnikoch (1), a najmä na jeho článok 7 ods. 3, článok 8 ods. 2 a článok 9 ods. 4,
keďže:
(1)
Nariadenie (ES) č. 1552/2005 vytvára spoločný rámec pre tvorbu európskej štatistiky týkajúcej sa odbornej prípravy v podnikoch.
(2)
V nariadení Komisie (ES) č. 198/2006 z 3. februára 2006, ktorým sa implementuje nariadenie Európskeho parlamentu a Rady (ES) č. 1552/2005 o štatistike odbornej prípravy v podnikoch (2), sú vymedzené osobitné údaje, ktoré sa majú zbierať v súvislosti s podnikmi, ktoré poskytujú odbornú prípravu, a v súvislosti s podnikmi, ktoré ju neposkytujú, a v súvislosti s rôznymi formami odbornej prípravy, požiadavkami na zaraďovanie do vzoriek a na presnosť, požiadavkami na kvalitu zbieraných údajov a štruktúru správ o kvalite.
(3)
Po nadobudnutí účinnosti nariadenia Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 (3), by sa mala prijať podrobná klasifikácia NACE Rev. 2 a veľkostné kategórie, podľa ktorých môžu byť výsledky členené.
(4)
Komisia by mala vymedziť konkrétne údaje, ktoré sa majú zbierať v súvislosti s podnikmi, ktoré poskytujú odbornú prípravu, a s podnikmi, ktoré ju neposkytujú, a v súvislosti s rôznymi formami odbornej prípravy.
(5)
Mali by sa prijať vykonávacie opatrenia týkajúce sa požiadaviek na kvalitu zbieraných údajov, ktoré sa zasielajú na účely tvorby európskej štatistiky o odbornej príprave v podnikoch, ako aj štruktúry správ o kvalite, a všetky opatrenia potrebné na posúdenie alebo zlepšenie kvality údajov.
(6)
V nariadení Európskeho parlamentu a Rady (ES) č. 452/2008 z 23. apríla 2008 o tvorbe a rozvoji štatistiky vzdelávania a celoživotného vzdelávania (4) je vymedzený nový štatistický nástroj týkajúci sa účasti dospelých na celoživotnom vzdelávaní.
(7)
Vzhľadom na informácie, ktoré sa majú sprístupniť prostredníctvom nariadenia (ES) č. 452/2008, ako aj na potrebu zlepšiť kvalitu výsledkov týkajúcich sa odbornej prípravy v podnikoch a znížiť štatistické zaťaženie podnikov je potrebné upraviť požiadavky na systém kodifikácie, zaraďovanie do vzoriek, presnosť a kvalitu.
(8)
Nariadenie (ES) č. 198/2006 by sa preto malo zodpovedajúcim spôsobom zmeniť a doplniť.
(9)
Opatrenia stanovené v tomto nariadení sú v súlade so stanoviskom Výboru pre Európsky štatistický systém,
PRIJALA TOTO NARIADENIE:
Článok 1
Prílohy I, II, III a V k nariadeniu (ES) č. 198/2006 sa nahrádzajú textom uvedeným v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. septembra 2010

Labels: 12
4
9
19